
J e g y z ő k ö n y v

Készült a Bácsalmás Város Önkormányzaa Képviselő-testületének 2012. április 18-án, 14.00 órai kezdettel, Bácsalmáson, a Polgármesteri Hivatal földszinti kistanácskozójában  megtartott rendkívüli ülésén. 

Jelen vannak:

Németh Balázs polgármester, Bailo Amadou, dr. Bakó Mária Lujza, Nagy Gábor, Pálmai Zoltán és Turcsányi Csaba képviselők (6);

Dr. Keresztury Monika jegyző, Farkas Zoltánné szociális, egészségügyi és családvédelmi osztályvezető,  Snyehola Gézáné mb. gazdasági osztályvezető, 

Előre jelezte távolmaradását: 

Tóth Árpád alpolgármester, Bánfi Attila és Turcsányi Csaba képviselők (3). 

Jegyzőkönyvvezető: Susárszki Ferencné testületi ügyintéző. 
Németh Balázs polgármester a megjelentek köszöntése után az ülést megnyitja. Megálla-pítja a határozatképességet, mert 6 képviselő jelen van (66,7 %). Jegyzőkönyv-hitelesítőknek dr. Tanács Róbert és Nagy Gábor képviselőket javasolja. 
A Képviselő-testület egyhangúlag (6 igen szavazattal) az alábbi határozatot hozza: 
65/2012. (IV. 18.) Bácsalmás v. öh.
Jegyzőkönyv-hitelesítők kijelölése 



Határozat 
Bácsalmás Város Önkormányzatának Képviselő-testülete  dr. Tanács Róbert és Nagy Gábor képviselőket jelöli ki jegyzőkönyv-hitelesítőknek. 
Németh Balázs polgármester az írásban kiküldött napirendi pontokat javasolja megtárgyalni. Megkérdezi, van-e más javaslat. Egyéb javaslat hiányában szavazásra bocsátja a napirendre tett javaslatát. 
A Képviselő-testület egyhangúlag (6 igen szavazattal) a következő határozatot hozza: 
66/2012. (IV. 18.) Bácsalmás v. öh.
Napirend megállapítása 





Határozat 

Bácsalmás Város Önkormányzatának Képviselő-testülete  a 2012. április 18-i rendkívüli ülésén az alábbi napirendi pontokat tárgyalja meg: 

1. A BESZ Kft. kérelme általános fenntartói hozzájárulás céljából 

 
- Tájékoztató a nappali kúraszerű ellátás indításáról 


2. Egyebek 
1. napirendi pont 
A BESZ Kft. kérelme általános fenntartói hozzájárulás céljából 

 (Az előterjesztés a jegyzőkönyv melléklete.) 

Németh Balázs polgármester ismerteti az előzményt, és az előterjesztés lényegét, majd felkéri dr. Tanács Róbert képviselőt, intézményvezető főorvost a szóbeli kiegészítésre. 

Dr. Tanács Róbert képviselő, intézményvezető főorvos tájékoztatásul elmondja, hogy a BESZ Kft. napi rutin feladatai között végzi az OEP-pel a kapcsolattartást, és a MEP-pel a szerződések aktualizálását. Azért kérték az általános fenntartói hozzájárulást, mert  az OEP minden egyes adatmódosítást szerződésmódosításként kezel (példának említi az orvosváltást). Rutinfeladatként az idén eddig öt esetben kellett szerződést módosítani, amelyből egy eset volt olyan fajsúlyú, hogy testületi döntést kívánt volna – éves teljesítmény volumenkorlát-módosítás -,  három  orvosadat változás miatti szerződésmódosítás volt, egy pedig orvosszám-változás miatt vált szükségessé. Tavaly nyolc alkalommal történt hasonló adatváltozás, amelyek közül egy esetben a teljesítmény volumenkorlát-változás miatt kaptak értesítést az OEP-től, a többi egyszerű adatváltozás volt.  A napi rutinfeladat ellátásánál nehézkesnek tartaná,  ha minden egyes esetben testületi döntésre kellene várniuk. A testületi hatáskört el nem érő (nem fajsúlyos) ügyekben történő napi intézkedés céljából kérik az általános fenntartói hozzájárulást, vagy esetleg a polgármester felhatalmazását annak érdekében, hogy zökkenőmentes legyen a feladatellátás.  A napi ügyintézést nehezítené, ha egy orvoshelyettesítés miatti adatváltozás OEP felé történő közlése előtt rendkívüli testületi ülést kellene összehívni, amelyet általában postafordultával kell bonyolítani. 
Dr. Bakó Mária Lujza képviselő aziránt érdeklődik, hogy Tóth Godó Valéria ügyvezető nem megfelelő-e az említett adatváltozásokban történő intézkedésre. 

Dr. Tanács Róbert képviselő, intézményvezető főorvos válaszában elmondja, hogy nevezett ügyvezető abban az esetben tud intézkedni, ha az OEP által kötelezőnek tartott testületi döntés, vagy általános fenntartói hozzájárulás birtokában van. Tehát csak ennek megléte esetén van lehetősége intézkedésre.   

Németh Balázs polgármester nem emlékszik arra, hogy az idei ügyeket  tárgyalta volna a testület.   
Dr. Tanács Róbert képviselő, intézményvezető főorvos tájékoztatásul elmondja, hogy eddig önállóan intézkedhettek, de most az Országos Egészségpénztár  levélben kéri a BESZ Kft.  által  nem fajsúlyos ügyeknek tartott esetekben is a fenntartói hozzájárulást, és ennek birtokában  lehet a következőkben intézni ezeket az ügyeket.  

Németh Balázs polgármester felkéri Farkas Zoltánné szociális, egészségügyi és családvédelmi osztályvezetőt az időközben kapott információ ismertetésére. 
Farkas Zoltánné osztályvezető tájékoztatásul elmondja, a jogszabályt úgy értelmezték, hogy nem megfelelő a BESZ Kft. által kért általános fenntartói hozzájárulás, hanem konkrétan szerepeltetni kell, mely esetekre adja meg a testület a hozzájárulását. Másrészt személy szerint is érezte, hogy vannak olyan napi dolgok, amelyek bejelentéshez kötöttek és érintik a feladatellátási szerződést. Felhívta a Megyei Egészségbiztosítási Pénztárt ez ügyben, ahol jogosnak és szükségesnek tartják, hogy az önkormányzat tudjon a változásokról, de éppen az orvosváltozásoknál megfelelőnek tartanák a Képviselő-testület részéről az általános fenntartói hozzájárulás megadását annál is inkább, mivel ez meggyorsítaná az Orvos Bejelentő Programba (OBP) történő jelentési kötelezettség teljesítését. Az imént elmondottak miatt az eredeti határozati javaslatot módosítani kellene oly módon, hogy a kérelem elutasítása helyett, az OBP felé történő bejelentési kötelezettség teljesítésével kapcsolatos finanszírozási szerződésmódosítás kezdeményezéséhez az általános fenntartói hozzájárulást adja meg a testület. 
Németh Balázs polgármester megkérdezi dr. Tanács Róbert intézményvezető főorvostól, van-e még olyan feladatellátás, amelyhez szükség volna a fenntartói hozzájárulásra. 

Dr. Tanács Róbert képviselő, intézményvezető főorvos jónak és tökéletesnek  tartja Farkas Zoltánné osztályvezető által megfogalmazottakat. Hozzáteszi, tisztában vannak azzal, mely esetekben igényel testületi döntést a szerződésmódosítás, nem fognak ettől eltérni és nem fognak ezzel a lehetőséggel visszaélni.    

Németh Balázs polgármester felkéri Farkas Zoltánné osztályvezetőt a napirendi ponttal kapcsolatban imént megfogalmazott  javaslat ismertetésére. 

Farkas Zoltánné osztályvezető az alábbi határozati javaslatot fogalmazza meg: az  Orvos Bejelentő Programban az OEP felé történő  bejelentési kötelezettség teljesítésével kapcsolatos finanszírozási szerződésmódosítás kezdeményezéséhez a Képviselő-testület az általános fenntartói hozzájáruló jóváhagyást megadja. 
Németh Balázs polgármester az iménti javaslatot szavazásra bocsátja azzal a kiegészítéssel, hogy a Képviselő-testület utólagosan kapjon  tájékoztatást a tett intézkedésről. 
A Képviselő-testület egyhangúlag (6 igen szavazattal) a következők szerint határoz: 

67/2012. (IV. 18.) Bácsalmás v. öh.
A BESZ Kft. kérelme általános fenntartói 

hozzájárulás céljából




Határozat 
Bácsalmás Város Önkormányzatának Képviselő-testülete a Bácsalmási Egészségügyi Szolgáltató Kft-nek az  Orvos Bejelentő Programban az OEP felé történő  bejelentési kötelezettség teljesítésével kapcsolatos finanszírozási szerződésmódosítás kezdeményezéséhez az általános fenntartói hozzájáruló jóváhagyást megadja azzal, hogy a Kft. a változás bejelentésétől számított 8 (nyolc) napon belül írásban tájékoztatja a  Képviselő-testületet. 
Határidő: azonnal 

Felelős : Németh Balázs polgármester 

Operatív felelős: Farkas Zoltánné szociális, egészségügyi és családvédelmi osztályvezető 

A határozatról értesül: 

- kivonattal: 1. Németh Balázs polgármester 



2. Dr. Keresztury Monika jegyző 



3. Farkas Zoltánné szociális, egészségügyi és családvédelmi 

     osztályvezető 



4. BESZ Kft. (Bácsalmás, Hősök tere 14.) 

- levélben: Bács-Kiskun Megyei Egészségbiztosítási Pénztár 

- Tájékoztató a nappali kúraszerű ellátás indításáról 
Németh Balázs polgármester ismerteti a nappali kúraszerű ellátás 2012. május 02-ától történő beindításával kapcsolatos tájékoztatóban foglaltakat, amellyel egyetért, és elfogadás végett szavazásra bocsátja. 

A Képviselő-testület egyhangúlag (6 igen szavazattal) az alábbi határozatot hozza: 
68/2012. (IV. 18.) Bácsalmás v. öh.
Tájékoztatás a nappali ellátás 

elindításáról 







Határozat 

Bácsalmás Város Önkormányzat Képviselő-testülete a Bács-Kiskun Megyei Kormányhivatal Népegészségügyi Szakigazgatási Szerve Bajai, Bácsalmási Kistérségi Népegészségügyi Intézete által kiadott 2012. március 29-i keltezésű, I-R-002-00552-5/2012. számú működési engedély alapján szükségessé vált, a BESZ Kft. által, a finanszírozási szerződés módosítására irányuló kezdeményezéséhez, mint szolgáltató fenntartója a jóváhagyását megadja. A szerződés módosítása általános neurológia, endokrinológia, anyagcsere és diabetológia nappali ellátás 2012. május 02-től történő bevezetése miatt válik szükségessé. 
Határidő: azonnal 

Felelős : Németh Balázs polgármester 

Operatív felelős: Farkas Zoltánné szociális, egészségügyi és családvédelmi 

         osztályvezető 

A határozatról értesül: 

- kivonattal: 1. Németh Balázs polgármester 



2. Dr. Keresztury Monika jegyző 



3. Farkas Zoltánné szociális, egészségügyi és családvédelmi 

     osztályvezető 



4. BESZ Kft. (Bácsalmás, Hősök tere 14.) 

2. napirendi pont 

Egyebek 

Dr. Tanács Róbert képviselő elmondja, hogy a környéken lakó betegek ellátásától eltérően az itteni ellátás kedvezőbb lesz. Alaposan kidogozták a gazdasági hátterét. Tájékoztatásul elmondja, hogy Kiskunmajsán és Jánoshalmán a betegek viszik az infúziót, a gyógyszert, amit ott kapnak meg a kúraszerű ellátás során. Átszámolták, kidolgozták és a két műszakos működtetés mellett itt nem kell majd fizetni az ellátásért. Ha lehetőségük lesz, szeretnék bővíteni majd idővel a lakosság járóbeteg szakellátását a járási székhely kialakítása után. Eredetileg fekvőbeteg finanszírozást kaptak volna, most viszont úgy tűnik, hogy járóbeteg teljesítmény szakellátásaként számolhatják el ezeket a pontokat, amelyek volumenkorlát emelkedést hoznak, és ha nem sikerül  a nappali ellátást járóbetegként elszámolni és fekvő betegekkel kitölteni, akkor a járóbeteg ellátásnál csapódik le a szabad pont, amelyet az OEP szerint át lehet majd csoportosítani más szakorvosi ellátásra. 
Farkas Zoltánné osztályvezető elmondja, hogy amikor a pályázat benyújtásra került, a kapacitás befogadásához az előzetes  engedélyben meg van jelölve a nappali kórháznál 180 HBCS (Homogén Betegség Csoport). Aziránt érdeklődik, hogy ezt nem befolyásolja-e az, hogy  két műszakban  fogják ellátni a nappali ellátást.  
Dr. Tanács Róbert képviselő, intézményvezető főorvos válaszában elmondja, hogy a  szerződést úgy kötjük meg, hogy az ezzel egyenértékű járóbeteg pontra szerződnek. Mindenképpen a kiadott kapacitás alapján szerződnek, csak szerencsére nem HBCS-re. Ha nincs napi 16 beteg, akkor sem veszítenek teljesítménypontot. 
Németh Balázs polgármester köszöni a megjelenést, mivel egyéb bejelentés nincs, az ülést 14 óra 20 perckor berekeszti. 

K. m. f.

Németh Balázs  





Dr. Keresztury Monika 

          polgármester 







jegyző 

Dr. Tanács Róbert  





Nagy Gábor

képviselők, jegyzőkönyv-hitelesítők 

